Kominike konzwin Muvman Lakaz ek LALIT

An Repons a Betiz Reeaz Chuttoo

Merkredi 22 Me 2002 divan Lotel Guvernman, o-milye enn manifestasyon lor enn size byen grav pu klas travayer, an-okirans ogmantasyon VAT, sindikalist Reeaz Chuttoo ti pe akiz enn sindikalist dan manifestasyon, live lor Radio One, de “met lapomad Avon avan vinn lor radyo”. Reeaz Chuttoo so konportman sa zur la ti absoliman inakseptab.

Zordi, li paret ki li pe kontinye so bann derapaz.

Ankor enn fwa, li pe koz dan enn fason inakseptab omilye enn lalit pu sey rezud enn problem byen, byen grav pu dimunn mizer, setadir pano lamyant dan lakaz Site EDC. Zis dan moman kot abitan Site EDC pe reysi mobilize ansam dan enn nuvo muvman, Reeaz Chuttoo truv pu atak zot ek bann lorganizasyon ki pe dibut ar zot. Telman sa nuvo muvman lor size lamyant li enn muvman a-la-baz net, e telman li demokratik, ki li pa mem organize parey-parey dan sak Site. Si nu get zis Lesid, dan ka trwa Site EDC, finn ena enn Komite Konzwen Abitan Site/Brans LALIT, tandi ki dan 10 lezot Site, finn ena enn Komite Abitan Site konzwentman avek Muvman Lakaz. E tu sa bann muvman lokalize-la kot se bann abitan landrwa ki desid lor konteni petisyon ek sirkil li, tu sa travay de baz ki pe vini-mem depi 6 mwa, finn vinn ansam pu premye fwa Lindi 19 Ut dan Plaine Magnien, su banyer Muvman Lakaz. E li kumsa ki problem la pu rezud, kan dimunn reysi organiz zot-mem.

E lerla, tutswit kan Reeaz Chuttoo tann sa gran konferans de pres Muvman Lakaz ek Abitan Lesid lor Radyo, li kumans telefonn zurnalis enn par enn. Nu pa finn pran kont seki li pe dir, mem kan li an piblik.

Lerla Merkredi 28 Ut, dan enn Konferans de Pres, li vinn rabas bann betiz kont Muvman Lakaz ek Lalit. Li baz li lor pir mansonz, lor kalomni. Parfwa nu dimann nu-mem kot Reeaz Chuttoo gayn sa bann “linformasyon” totalman erone lor lekel li baz limem pu lans bann akizasyon farfeli kont Muvman Lakaz ek LALIT.

Le Defi (31 Ut) dir “Reeaz Chuttoo a fait une violente sortie contre le Muvman Lakaz qu’il accuse de vouloir saboter son travail”. Klerman, Reeaz Chuttoo pe kumans krwar ki li ena kit “monopol” lor kestyon lamyant, ki finn vinn “son travail”. Li enn latitid sokan. Size-la limem, ki konsern enn maladi, demann ki M. Chuttoo kontrol limem. Li enn size ki dimann koperasyon ant buku dimunn pu ki lotorite azir vit, sanki an-mem-tan abitan pa kumans malad ar traka. Anplas sa, li akiz “Ashok Subron ek Rajni Lallah “de faire capoter tout le travail abattu a ce jour par le comité [Kont Lamiante]” pu lekel li “port-parol”.

Le Quotidien (29 Ut) dir: “M. Reeaz Chuttoo a critiqué la démarche du Muvman Lakaz de venir piétiner sur ses platebandes.” Li malere ki latitid M.Chuttoo pe permet ki dimunn ki viv dan lakaz EDC e ki ena problem grav pe dekrir kuma “ses platesbandes”.

Dan Week-End (1 Septam), kan pe raport Konferans de Pres Reeaz Chuttoo, fer referans a “cette querelle de paternité”. 
Le Mauricien (28 Ut) sit M. Chuttoo pe dir: “Muvman Lakaz est en train d’induire les habitants des cités EDC en erreur et laisse la porte ouverte au gouvernment pour ne pas prendre en consideration le rapport Addisson.” Zame nu pa finn indwir abitan an erer. E lor Rapor Addison, nu ena zis pu sit verbatim premye demand dan Petisyon ki Abitan Lesid ek Muvman Lakaz finn sumet a Minis Lozman “1. Ki guvernman rann piblik so Raport lor asbestos pu ki tu dimunn konn lanpler problem asbestos ek kone an-detay ki propozisyon Rapor-la fer (Rapor Addison);”.

Le Mauricien (28 Ut) osi dir kiksoz ki apre R.Chuttoo pu repran dan enn deklarasyon a Le Defi (24 Ut), e ki totalman fos: sipoze Muvman Lakaz “faisant accroire que seulement 52 sur 352 maisons de ces cités contiennent de l’amiante.”  Zame Muvman Lakaz pa finn dir ena zis 52 lakaz ki ena lamyant. Li enn mansonz. Li mem enn enormite. Seki nu finn dir lapres (an parol ek an ekri) se ki 92% lakaz dan 6 Site EDC dan Lesid (kot nu survey deza fini fer) tuzur ena pano lamyant ladan. Lor 396 lakaz dan survey, ena 364 ki tuzur ena zot pano lamyant. Ladan 80% anfet ena pano lamyant andomaze.

Le Mauricien ek Le Quotidien dir ki M. Chuttoo finn koz lor lefet ki Muvman Lakaz pe fer krwar ki dan lezot lakaz kot finn fini demoli pano lamyant, zot pena problem lasante poze par lamyant. Li enn Foste. 

Dan Le Quotidien ena kiksoz ki M. Chuttoo dir ki byen drol.  “Muvman Lakaz “cause ceux qui rode emprunte Rs200,000 pour reconstruire lakaze, dire rempli form. Zotte pe dir ena enn choix entre compensation et reconstruction la caze.” Foste. 

Le Quotidien dir ki M. Chuttoo “a denoncé le Muvman Lakaz pour avoir fait circuler un formulaire invitant les habitants des cités EDC a participer a une collecte publique en vue de financer le service d’un expert…” Foste. “M. Chuttoo a indiqué que le comité [Kont Lamiante] n’a, a aucun moment, permis au Muvman Lakaz de proceder a une collecte publique.” Ki li pe rabase?

Me, kapav nu pu truve kifer Reeaz Chuttoo pe vinn isterik si nu met sa dernye koze la ansam avek seki Le Defi (31 Ut) dir li finn dir: “Le porte-parole du comité pour le bannissement de l’utilisation de lamiante, Reeaz Chuttoo, met les habitants des cités EDC en garde contre une collecte d’argent qui se fait actuellement dans leurs quartiers pour apparemmment recueillir de l’argent…Il a attiré l’attention des habitants concernés sur le fait qu’on se sert du nom du comité pour faire cette collecte.” Ondire ena “kikenn” pe servi nom “Comité” kot M. Chuttoo manb, pu pran kas ar dimunn. Ondire, dapre sa reportaz, li pa pe akiz Muvman Lakaz. Li pe plito defann li-mem.

Betiz pli grosye ki li fer se leswivan: “Il a accusé le Muvman Lakaz d’agir en “opportuniste” au nom de Lalit dans le but de tirer un capital politique pour redorer le blason de ce parti lors des elections villageoises de l’an prochain.” Seki vre, se ena buku manb Lalit ki viv dan Site EDC. Tulezur zot vwazin pe dimande ki bizin fer. Kumsa ki manb Lalit finn ed sa muvman-la. Parfwa antan ki Brans Lalit ansam ek Komite Abitan, parfwa antan ki Muvman Lakaz. E a sak fwa, dimunn swazir zot delege, e zot delege ki reprezant zot. E Muvman Lakaz e Lalit pe azir dan enn fason tutafe onorab.

Reeaz Chuttoo dayer expoz so linnyorans total: valer di zur, Guvernman MSM-MMM pe kennsel Village Council net. Si LALIT pa reysi anpes zot, MSM-MMM ena lintansyon zame fer eleksyon Konsey Vilaz ankor. E Reeaz Chuttoo pa mem kone.

Federation of Progressive Unions, ki enn mamb Comité Kont l’Amiante, pu bizin pran so responsabilite. Ena deza ase buku problem grav ki pe menas klas travayer ek muvman sindikal dan lepok neo-liberal, ena deza ase vre diverzans dan muvman sindikal, san sa kalite “fos diverzans” ridikil ki Reeaz Chuttoo pe vinn invante. FPU pu bizin anpes ego-santrism Reeaz Chuttoo vinn enn obstak dan lalit klas travayer.

